Document ID: 32015R0234

VYKONÁVACIE NARIADENIE KOMISIE (EÚ) 2015/234
z 13. februára 2015,
ktorým sa mení nariadenie (EHS) č. 2454/93, pokiaľ ide o dočasný dovoz dopravných prostriedkov určených na použitie fyzickou osobou, ktorá je rezidentom na colnom území Únie
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (1), a najmä na jeho článok 247,
keďže:
(1)
Nariadením Komisie (EHS) č. 2454/93 (2) sa pre fyzické osoby stanovuje možnosť dočasného dovozu dopravných prostriedkov na colnom území Únie a ich použitia na uvedenom území za určitých podmienok.
(2)
Nedávne incidenty poukazujú na zneužitie dočasného použitia dopravných prostriedkov.
(3)
Je nevyhnutné zmeniť nariadenie (EHS) č. 2454/93, aby sa vylúčila možnosť takého zneužitia.
(4)
S cieľom predísť vzniku colných dlhov z dôvodu chýbajúcich informácií o nových ustanoveniach by sa členským štátom a Komisii mala poskytnúť lehota na informovanie verejnosti o novej právnej situácii.
(5)
Nariadenie (EHS) č. 2454/93 by sa preto malo zodpovedajúcim spôsobom zmeniť.
(6)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
V článku 561 nariadenia (EHS) č. 2454/93 sa odsek 2 nahrádza takto:
„2. Dovozné clá sa úplne odpustia, ak dopravné prostriedky využíva na komerčné alebo súkromné účely fyzická osoba, ktorá je rezidentom na colnom území Únie a zamestnáva ju vlastník, prenajímateľ alebo nájomca dopravného prostriedku, ktorý má sídlo mimo uvedeného územia.
Súkromné využívanie dopravných prostriedkov je povolené na cestu medzi pracoviskom a miestom bydliska zamestnanca alebo na účely výkonu pracovnej úlohy zamestnanca, ako sa uvádza v pracovnej zmluve.
Osoba využívajúca uvedené dopravné prostriedky predloží na žiadosť colných orgánov kópiu pracovnej zmluvy.“
Článok 2
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. mája 2015.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. februára 2015

Labels: 8
3